Cristian Tudor Popescu nu înțelege de ce Simona Halep continuă să meargă până în pânzele albe și să îl protejeze pe Patrick Mouratoglou, după tot scandalul de dopaj.
Simona Halep a declarat, într-un interviu pentru Tennis Channel, că nu are resentimente faţă de Patrick Mouratoglou, fostul antrenor cu care se pregătea în momentul în care a fost depistată pozitiv cu roxadustat, la US Open 2022.
Cristian Tudor Popescu nu înțelege atitudinea Simone Halep vis-a-vis de Patrick Mouratoglou, fiind de părere că francezul merita să fie învinovățit.
Într-un interviu acordat Gazetei Sporturilor, CTP îi reproșează Simonei declarațiile blânde pe care le-a făcut în legătură cu antrenorul francez:
"Văd că Simona este dispusă în continuare să-l apere până în pânzele nici măcar albe, până în pânzele negre... Nici pentru Darren Cahill nu știu dacă făcea asta! Dar iată că pentru Mouratoglou o face. Spune că n-a manipulat-o, dar faptul că în două înfățișări la rând în fața celor de la tribunalul independent Sport Resolutions n-a spus absolut nimic, n-a menționat nimic despre suplimentul cu colagen pe care l-a luat, ea știa foarte bine că l-a luat!
Era din dieta ei zilnică și fusese luat la recomandarea lui Mouratoglou, ca să-i îmbunătățească articulațiile, mobilitatea. Ori ea n-a spus nimic!
Ori Mouratoglou a rugat-o să nu spună, ori ea nici n-a știut. Asta este manipulare! Îmi pare rău pentru Simona, dar văd că ea își menține astfel de declarații în condițiile în care, un an de zile, care a însemnat aproape un iad pentru ea, Mouratoglou nu a recunoscut că este 100% vinovat de acel supliment pe care i l-a dat.
Simona e vinovată pentru alte lucruri, nu pentru asta. De asta spun că nu înțeleg această atitudine a ei”, a mai spus respectatul gazetar.